ธปท.แนะวิธีตรวจธนบัตรปลอมหมวด6A4019213
ธปท.แนะวิธีตรวจสอบธนบัตรชนิดราคา 1,000 บาทหมวด 6A4019213 ปลอม หลังพบระบาดในภาคใต้
17 ธ.ค. 2558

ธปท.แนะวิธีตรวจสอบธนบัตรชนิดราคา 1,000 บาทหมวด 6A4019213 ปลอม หลังพบระบาดในภาคใต้
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยถึงกรณีที่มีกระแสข่าวว่าพบธนบัตรปลอมชนิดราคา 1,000 บาท แบบ 15 (แบบเก่า) ในหมวด 6A4019213 มีลักษณะเหมือนจริงทุกประการ แต่มีภาพครุฑไม่สมบูรณ์ในพื้นที่จังหวัดนครศรีธรรมราชและหลายจังหวัดในภาคใต้ ซึ่งเมื่อรวมอยู่ในธนบัตรจริงแล้วเครื่องตรวจนับธนบัตรของธนาคารแยกไม่ได้ว่าจริงหรือปลอมนั้น
ธปท.ขอชี้แจง ว่า ในการตรวจสอบว่าเป็นธนบัตรจริงหรือปลอมจะต้องตรวจสอบลักษณะต่อต้านการปลอมแปลงหลายจุดประกอบกัน หากพบว่ามีลักษณะต่อต้านการปลอมแปลงที่ถูกต้องครบถ้วน ธนบัตรดังกล่าวเป็นธนบัตรจริง แต่เป็นธนบัตรที่ชำรุด ซึ่งประชาชนสามารถนำไปแลกเปลี่ยนได้ที่ธนาคารออมสินหรือธนาคารพาณิชย์  
ทั้งนี้  ธปท. ขอแนะนำให้ตรวจสอบธนบัตรด้วย 3 วิธีง่ายๆ ดังนี้ 
1. การสัมผัส : เนื้อกระดาษธนบัตร เป็นกระดาษชนิดพิเศษ มีความเหนียว แกร่ง ทนต่อการพับดึง และให้ความรู้สึกแตกต่างจากกระดาษทั่วไป และการสัมผัสตัวเลขแจ้งราคา และคำว่ารัฐบาลไทย จะรู้สึกสะดุดกับหมึกพิมพ์
2. การยกส่อง :เมื่อยกธนบัตรส่องกับแสงสว่าง จะเห็นลายน้ำพระบรมฉายาสาทิสลักษณ์ในเนื้อกระดาษอย่างชัดเจนทั้งด้านหน้าและด้านหลัง รวมถึงรูปลายไทยขนาดเล็กที่มีความโปร่งแสงเป็นพิเศษ และแถบสีโลหะฝังอยู่ในเนื้อกระดาษ บนแถบมีตัวเลขและตัวอักษรแจ้งชนิดราคา
3. การพลิกเอียง :บริเวณมุมของธนบัตร พิมพ์ด้วยหมึกพิมพ์ชนิดพิเศษ เมื่อพลิกธนบัตรไปมาสีของตัวเลขจะเปลี่ยนสลับจากสีหนึ่งเป็นอีกสีหนึ่งได้ และในกรณีข้อสงสัยเพิ่มเติม โปรดติดต่อ ศูนย์คุ้มครองผู้ใช้บริการทางการเงิน โทรศัพท์ 1213 หรือ แผนกวิเทศสัมพันธ์และประชาสัมพันธ์ สายออกบัตรธนาคาร  โทรศัพท์  0 2356 8687-90 และอีเมล์  IR&amp;[email protected] bot.or.th